Mysen

Mysen er en norsk by i Indre Østfold kommune i Viken. Byen hadde 6 882 innbyggere per 1. januar 2022. Selve Mysen-regionen hadde cirka 12 000 innbyggere (2022), rundt byen ligger bygdene Hærland og Eidsberg, samt tettstedene Trømborg og Slitu. Mysen og grendene utgjorde fram til 1. januar 2020 Eidsberg kommune.  Mysen fikk bystatus i 1997.


== Stedet ==

Som ved mange andre steder på Østlandet har Mysen vokst fram rundt en jernbanestasjon, etter at Østfoldbanens Østre linje ble åpnet i 1882. I dag er stasjonen endestoppested for de fleste lokaltog på Østre linje. Dermed er Mysen blitt et kommunikasjonssentrum for indre Østfold, med bussruter til det meste av området rundt, også til Töcksfors i Sverige.  I 1997 vedtok kommunen at stedet skulle ta bynavn.
Helt fra begynnelsen var økonomien basert på handel og småindustri, og dette setter fortsatt sitt preg på byen. I dag er det særlig grafisk industri som setter preg på det økonomiske liv, foruten næringsmiddel- og verkstedsindustri. I Monaryggen like nord for Mysen er det store sand- og grustak med tilhørende betongindustri.  I den gamle Trollullfabrikken har Østfoldmuseene innredet sentralmagasin for lokalmuseene i fylket. Mysen er sete for Heggen og Frøland tingrett, og Mysen videregående skole, tidligere Indre Østfold videregående ligger her. Mysen har også Momarken travbane, fengsel, frisbeegolfpark og et fotballag i 3. divisjon (Mysen IF). Her var også i en årrekke etter krigen den årlige Røde Kors-messen Momarkedet. Rett ovenfor og øst for tettbebyggelsen ligger Høytorp fort, som nå er kommunalt friareal.
Navnet Mysen kommer fra den gamle gården Mysen (norrønt Mysin, fra Mosvin). Mosi betyr «myr», og vin betyr «eng».


== Den tidligere kommunen Mysen ==
Etter først å ha vært en såkalt bygningskommune, ble Mysen en selvstendig kommune 1. juli 1920 da den ble skilt ut fra Eidsberg. 1. januar 1961 ble Mysen slått sammen igjen med Eidsberg. Utbyggingen av stasjonsbyen skyldtes for en stor del Anton Hamil Mysen som var ordfører i de tidlige årene i kommunen. Mysen var Norges nest minste kommune, bare Grip i Møre og Romsdal var mindre. Anton Hamil Mysen var eier av nordre Mysen og bekostet blant annet byggingen av Mysen kirke i 1903, tegnet av Hjalmar Welhaven.


== Kjente personer fra Mysen ==
Kjell-Erik Kristiansen (1960–), speaker og TV-kommentator
Svein Erik Bjerkrheim (1971–), tidligere håndballspiller
Ingrid Fuglestvedt (1964–), arkeologiprofessor
Jan Fuglestvedt (1960–), klimaforsker, forskningsleder
Jan Garbarek (1947–), musiker
Jan Erling Haugland (1943–), leder av polekspedisjoner i Arktis og Antarktis, bistandsarbeider
Dag Johan Haugerud, forfatter og filmskaper
Halvard Haugerud, billedkunstner
Kjell Knarvik, skihopper
Knut Lie, ledet i mange år Momarkedet («markedsgeneral»)
Cecilie Løveid, forfatter, dramatiker
Atle Næss, forfatter
Georg Smefjell (1937–2015), ishockeyspiller
Alf Tollef Pettersen (1911–1986) politi- og motstandsmann. En av grunnleggerne av motstandsgruppa CFT – Carl Fredriksens transport – under andre verdenskrig.
Espen Tveit, fotograf og lærer


== Referanser ==


== Eksterne lenker ==
Eidsberg kommunes hjemmeside Arkivert 12. februar 2005 hos Wayback Machine. (utgått)
Indre Østfold kommune
Mysen